Sodba U 839/92
Sodna praksa Vrhovnega sodišča, 1993-10-07

obveznost sodb - vezanost upravnega organa na pravno mnenje in pripombe sodišča

Po 62. členu ZUS je pristojni organ vezan na pravno mnenje sodišča in njegove pripombe, ki se tičejo postopka. Če tožena stranka spozna, da bo pomanjkljivosti postopka hitreje in bolj ekonomično odpravil organ prve stopnje, ne krši te določbe s tem, da odpravi odločbo prve stopnje in vrne zadevo organu prve stopnje v ponovni postopek.

Z izpodbijano odločbo je tožena stranka ugodila tožničini pritožbi zoper odločbo Uprave za družbene prihodke občine, odpravila to odločbo in zadevo vrnila organu prve stopnje v ponovni postopek. V obrazložitvi navaja, da je tako postopala glede na sodbo Vrhovnega sodišča Republike Slovenije, s katero je bila odpravljena njena prejšnja odločba, pri čemer je bila tožena stranka po 62. členu zakona o upravnih sporih vezana na njegovo pravno mnenje.

Tožnica v tožbi navaja, da se ne strinja s tem, da se z izpodbijano odločbo zadeva vrača v ponovni postopek, saj je v svojih dosedanjih pravnih sredstvih dovolj jasno prikazala osebno stanje ... in ker meni, da brez vrnitve domovinske pravice nekdanjim domobrancem te zadeve ni mogoče rešiti pravično, zato smiselno predlaga, da Vrhovno sodišče izpodbijano odločbo odpravi.

Tožena stranka v odgovoru na tožbo vztraja pri izreku in razlogih izpodbijane odločbe.

Vrhovno sodišče Republike Slovenije je s sodbo ugodilo tožbi tožnice in odpravilo odločbo tožene stranke, ker je ugotovilo, da v upravnem postopku niso bile ugotovljene dejanske okoliščine, ki so pomembne za odločitev v zadevi, in da tožena stranka ni presodila tožničinih pritožbenih navedb.

Zakon o upravnih sporih v 62. členu določa, da mora pristojni organ brez odlašanja izdati drug upravni akt, če je sodišče odpravilo akt, zoper katerega je bil sprožen upravni spor in če je treba glede na naravo zadeve, za katero gre v sporu, izdati namesto odpravljenega upravnega akta drugega. Pri tem je pristojni organ vezan na pravno mnenje sodišča in njegove pripombe, ki se tičejo postopka.

Odločba tožene stranke, ki jo izpodbija tožnica v tem upravnem sporu, je po presoji sodišča pravilna in zakonita. Z navedeno odpravo prve odločbe tožene stranke je bila upravna zadeva po 62. členu zakona o upravnih sporih vrnjena v stanje pritožbenega postopka. Tožena stranka je v izpodbijani odločbi upoštevala pravno mnenje Vrhovnega sodišča in njegove pripombe glede postopka, izražene v sodbi. Pri tem je ravnala skladno z 2. odstavkom 242. člena zakona o splošnem upravnem postopku, po kateri organ druge stopnje odpravi odločbo prve stopnje in vrne zadevo organu prve stopnje v ponovni postopek, če spozna, da bo pomanjkljivosti postopka hitreje in bolj ekonomično odpravil organ prve stopnje.

Ob teh ugotovitvah tožbene navedbe niso pravno pomembne in tožnica s tožbo ni mogla uspeti.

Sodišče je svojo odločbo oprlo na 2. odstavek 42. člena zakona o upravnih sporih. Ta zakon in zakon o splošnem upravnem postopku je v skladu s 4. členom ustavnega zakona o izvedbi temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I) smiselno uporabilo kot republiški predpis.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.